Það er spáð hríðarbyl á landinu seint í nótt og í fyrramálið og búist við töluverðu fannfergi. Líklega verður þungfært innanbæjar víða á suðvesturhorninu í fyrramálið.
Suðaustanstormi er spáð í flestum landshlutum í fyrramálið og hætt við miklu fannfergi, sérstaklega suðvestanlands.
Það hefur snjóað víða á landinu síðustu daga eftir stuttan hlýindakafla og von á frekari fannburði í fyrramálið. Gul veðurviðvörun fyrir allt landið tekur gildi seint í nótt eða snemma morguns og von er á hvassviðri og éljahryðjum, og gæti orðið kafaldsbylur víða suðvestanlands í fyrramálið, ekki síst á Reykjanesbraut og á Hellisheiði. Töluverð ofankoma fylgir hvassviðrinu og á vef Vegagerðarinnar segir að búast megi við ófærð innanbæjar, í það minnsta efri byggðum, en það skánar hratt þegar líður á morguninn og hlýnar. Marcel de Vries veðurfræðingur segir von á töluverðri úrkomu og það gæti tekið drjúga stund að ryðja helstu leiðir á suðvesturhorninu.
Seint í nótt þá gengur í suðaustanátt og það er að fara upp í 15-25 metra á sekúndu og seint í nótt byrjar að snjóa á suðvesturhorninu og þetta fer frekar hratt til norðausturs. Til dæmis fyrir höfuðborgarsvæðið ætti þetta að verða búið í morgunsárið en þá tekur suðvestanátt og hvassviðri við með éljum og þessi skil fara áfram til norðausturs og yfir landið stutt eftir hádegi á morgun. Og þetta er talsvert mikil snjókoma? Já, þetta er stutt tímabil en þetta er mikil úrkoma og gæti valdið truflunum.

Hríðarbylur gengur yfir landið seint í nótt og í fyrramálið. og er búist við töluverðu fannfergi. Líklega verður þungfært innanbæjar víða á suðvesturhorninu þegar við stígum framúr í fyrramálið. 